b'\n_START_ARTICLE_\nClaire Trevor\n_START_SECTION_\nBiografia\n_START_PARAGRAPH_\nEra filla \xc3\xbanica, i la seva fam\xc3\xadlia tenia or\xc3\xadgens irlandesos i francesos._NEWLINE_La carrera de Trevor es va prolongar al llarg de m\xc3\xa9s de set d\xc3\xa8cades, amb \xc3\xa8xits al teatre, la r\xc3\xa0dio, la televisi\xc3\xb3 i el cinema. Trevor solia interpretar rosses fredes i astutes, aix\xc3\xad com qualsevol tipus de brivall. Despr\xc3\xa9s d\'estudiar en l\'American Academy of Dramatic Arts, va comen\xc3\xa7ar a actuar al teatre a finals dels anys vint. El 1932 treballava en Broadway i aquell mateix any va comen\xc3\xa7ar a actuar en curts de la productora Vitaphone rodats a Brooklyn. El seu debut en el cinema va tenir lloc amb Jimmy and Sally  (1933), al paper de "Sally Johnson". Altres actuacions notables van ser la del cl\xc3\xa0ssic western Stagecoach, al costat de John Wayne, i la de Murder, My Sweet amb Dick Powell._NEWLINE_Trevor va guanyar l\'Oscar a la millor actriu secund\xc3\xa0ria pel seu treball a Key Largo (1948 ), al costat de Humphrey Bogart, Edward G. Robinson i Lauren Bacall. Va anar tamb\xc3\xa9 nominada al mateix Oscar per Dead End, un melodrama de 1937 en el que interpretava a una bona noia que es fa prostituta, i per The High and the Mighty , una pel\xc2\xb7l\xc3\xadcula de 1954 sobre un desastre aeri protagonitzat per John Wayne. El 1956, Trevor va guanyar un Emmy pel seu treball a Dodsworth, al costat de Fredric March, en el programa de la NBC \'Producers Showcase\'._NEWLINE_La Claire Trevor School of the Arts en la Universitat de Calif\xc3\xb2rnia, Irvine, va ser denominada aix\xc3\xad en homenatge a Trevor. Tant el seu Oscar com el seu Emmy s\'hi exhibeixen en l\'Arts Plaza. Claire Trevor t\xc3\xa9 una estrella en el Passeig de la Fama de Hollywood._NEWLINE_Trevor es va casar amb el productor cinematogr\xc3\xa0fic Clark Andrews el 1938, per\xc3\xb2 es van divorciar quatre anys despr\xc3\xa9s. El seu segon matrimoni va ser amb Cylos William Dunsmoore, amb el qual va tenir un fill, Charles, que va morir el 1978 a causa d\'un accident d\'avi\xc3\xb3. Es van divorciar el 1947. L\'any seg\xc3\xbcent, Trevor es va casar amb Milton Bren, un altre productor. El matrimoni va durar fins a la mort d\'ell el 1979 a causa d\'un tumor cerebral._NEWLINE_Trevor va deixar la interpretaci\xc3\xb3 el 1987, encara que va tenir una actuaci\xc3\xb3 especial en Cerim\xc3\xb2nia de Lliurament dels Oscar de 1998._NEWLINE_Va morir als 90 anys d\'edat per fallada respirat\xc3\xb2ria. Va ser incinerada; i les seves cendres van ser escampades al mar.'